IPL-4 में 10 टीमें, कुल 74 मैच खेले जाएंगे  
आईपीएल-4 में 70 लीग मैच और चार प्लेऑफ मैच होंगे। हर टीम 14 मैच खेलेगी, जिसमें सात अपने मैदान पर और सात बाहर होंगे।
राजस्थान रॉयल्स और किंग्स इलेवन पंजाब को आईपीएल के चौथे सत्र के लिए 8 और 9 जनवरी को बेंगलुरु में होने वाली खिलाड़ियों की नीलामी में भाग लेने की बंबई हाईकोर्ट से अनुमति मिलने के साथ ही इस टी-20 क्रिकेट लीग के चौथे सत्र में अब 10 टीमें हिस्सा लेंगी।  आईपीएल की संचालन परिषद की बैठक के बाद क्रिकेट बोर्ड के सूत्रों ने कहा, अदालत ने फैसला दे दिया है। हम उन्हें कैसे रोक सकते हैं। आईपीएल 4 में अब 10 टीमें होंगी, जिनमें कोच्चि और पुणे की नई टीमें शामिल हैं। सूत्रों ने बताया कि प्रारूप वैसा ही होगा, जिसकी घोषणा सितंबर में की गई थी जब बोर्ड ने रॉयल्स और पंजाब के करार रद्द करने का फैसला किया था।  दोनों टीमों ने इसे अदालत में चुनौती दी थी। 5 सितंबर को संचालन परिषद द्वारा लिए गए फैसले के अनुसार आईपीएल-4 में 70 लीग मैच और चार प्लेऑफ मैच होंगे। हर टीम 14 मैच खेलेगी, जिसमें सात अपने मैदान पर और सात बाहर होंगे। टीमों को पांच-पांच के दो समूहों में बांटा जाएगा।